ลุ้นเช้านี้! ศบค.เคาะเปิด “ผับ-บาร์-คาราโอเกะ” โซนสีเขียว หลังยอดโควิดลด
เช้านี้จับตาการประชุม ศบค.ชุดใหญ่ เตรียมปรับเปลี่ยนและผ่อนคลายสถานการณ์ต่างๆมากขึ้น หลังยอดผู้ติดเชื้อลดลงอย่างต่อเนื่อง ทั้งการปรับโซนสี และการผ่อนคลายในการเปิด ผับ บาร์ คาราโอเกะ
เช้านี้จับตาการประชุม ศบค.ชุดใหญ่ เตรียมปรับเปลี่ยนและผ่อนคลายสถานการณ์ต่างๆมากขึ้น หลังยอดผู้ติดเชื้อลดลงอย่างต่อเนื่อง ทั้งการปรับโซนสี และการผ่อนคลายในการเปิด ผับ บาร์ คาราโอเกะ
20 พ.ค. 2565

นพ.เกียรติภูมิ วงศ์รจิต ปลัดกระทรวงสาธารณสุข เปิดเผยว่า การประชุมวันนี้ (20 พ.ค. 2565) กระทรวงสาธารณสุขจะเสนอการปรับพื้นที่สีในแต่ละจังหวัด ซึ่งขณะนี้มี 2 สี คือ พื้นที่เฝ้าระวังสูง (สีเหลือง) 65 จังหวัด พื้นที่ท่องเที่ยว (สีฟ้า) 16 จังหวัด ซึ่งสีพื้นที่จะสอดคล้องกับระดับความรุนแรงของการแพร่ระบาดโรคโควิด-19 ดังนั้นหากมีการติดเชื้อน้อยลงก็ผ่อนคลายมากขึ้น ลดระดับสีลง โดยจะสอดคล้องกับมาตรการสังคมที่ทาง ศบค.มีข้อกำหนดไว้ อย่างไรก็ตาม การประกาศเตือนภัยสาธารณสุข ที่ขณะนี้อยู่ในระดับ 3 หากจะลดเป็นระดับ 2 ก็จะอยู่ในเงื่อนเวลาต่อไป เพื่อให้สอดคล้องกับมติของ ศบค.
ทั้งนี้หากระดับพื้นที่ลดลงมาตรการก็จะผ่อนคลายมากขึ้น โดยกระทรวงสาธารณสุข จะเสนอที่ประชุม ศบค. 3 พื้นที่ เบื้องต้นจะมีพื้นที่สีฟ้าราว 20 จังหวัด ส่วนสีเขียวก็จำนวนเท่าๆ กับสีฟ้า ซึ่งจะมีการผ่อนคลายมาตรการทางสังคมตามที่ ศบค.กำหนดต่อไป
ส่วนเรื่องการเปิดสถานประกอบการ ประเภทผับ บาร์ ในพื้นที่สีเขียวนั้น นพ.เกียรติภูมิ ระบุว่า จะเปิดได้หรือไม่ ก็ขึ้นอยู่กับคณะกรรมการโรคติดต่อจังหวัด/กรุงเทพมหานคร นั้นๆ ในการออกมาตรการให้สอดคล้องกับระดับพื้นที่สี ภายใต้ข้อกำหนดของกระทรวงสาธารณสุข เพื่อไม่ให้เกิดการแพร่กระจายเชื้อต่อไป
อย่างไรก็ตามก่อนหน้านี้ พล.อ.สุพจน์ มาลานิยม เลขาธิการสภาความมั่นคงแห่งชาติ หรือ สมช. ในฐานะผู้อำนวยการศูนย์ปฏิบัติการศูนย์บริหารสถานการณ์โรคติดเชื้อไวรัสโคโรนา 2019 หรือ ศปก.ศปค. ระบุว่า ยังมีข้อกังวลและต้องจับตาคือ หลังจากเปิดสถานศึกษาเต็มรูปแบบ 100% โดยมีมาตรการรองรับไว้
ส่วนข้อเสนอของผู้ประกอบการให้เปิดสถานบันเทิง ผับ บาร์ คาราโอเกะ จะนำเข้าพิจารณาในที่ประชุมในวันที่ 20 พฤษภาคมด้วย ที่ผ่านมาพิจารณามาหลายรอบ แต่ทางกระทรวงสาธารณสุขยังมีความกังวลอยู่ แต่ในครั้งนี้น่าจะมีแนวโน้มที่ดีขึ้น โดยดูจากวิธีการจัดการตนเองเมื่อติดเชื้อเป็นไปด้วยดีคิดว่าน่าจะได้รับการพิจารณา
เมื่อถามว่าจะพิจารณาเปิดสถานบันเทิง ทั่วประเทศหรือไม่ พล.อ.สุพจน์ระบุว่า อยู่ในขั้นตอนพิจารณา จะดูพื้นที่ปลอดภัยเป็นหลักและประเมินตามปัจจัยที่กระทรวงสาธารณสุขกำหนด เรื่องนี้นายกรัฐมนตรีมอบแนวทางไว้นานแล้วว่า จะต้องพิจารณาจากปัจจัยใดบ้าง หากพื้นที่ใดพร้อม นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข จะพิจารณาจากปัจจัยที่วางหลักเกณฑ์ไว้